《甘罗庙》
宋代·李复

纵横争擅势，之子独尊秦。
弱齿能专国，奇谋不借人。
拳峰凌九仞，勺粒动千钧。
过客瞻遗构，临溪野草春。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。